CELEX: 32018D1892
Language: hr
Date: 2018-12-03 00:00:00
Title: Provedbena odluka Komisije (EU) 2018/1892 оd 3. prosinca 2018. o mjeri koju je poduzela Latvija u skladu s Direktivom 2006/42/EZ Europskog parlamenta i Vijeća kako bi zabranila stavljanje na tržište kosilice proizvođača GGP Italy SpA (priopćeno pod brojem dokumenta C(2018) 7656) (Tekst značajan za EGP.)

5.12.2018   
               
               
                  HR
               
               
                  Službeni list Europske unije
               
               
                  L 309/40
               
            
         PROVEDBENA ODLUKA KOMISIJE (EU) 2018/1892
         оd 3. prosinca 2018.
         o mjeri koju je poduzela Latvija u skladu s Direktivom 2006/42/EZ Europskog parlamenta i Vijeća kako bi zabranila stavljanje na tržište kosilice proizvođača GGP Italy SpA
         
            
               (priopćeno pod brojem dokumenta C(2018) 7656)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu br. 2006/42/EZ Europskog parlamenta i Vijeća od 17. svibnja 2006. o strojevima o izmjeni Direktive 95/16/EZ (1), a posebno njezin članak 11. stavak 3.,
         budući da:
         
                     (1)
                  
                  
                     Latvija je 1. srpnja 2014. obavijestila Komisiju o mjeri zabrane stavljanja na tržište kosilice Stiga Collector 35 EL (C350, 297352654/S13) proizvođača GGP Italy SpA, via del Lavoro 6, 31033 Castelfranco Veneto, Italija.
                  
               
                     (2)
                  
                  
                     Latvija je 3. prosinca 2013. poduzela mjeru s obzirom na to da kosilica nije bila u skladu s temeljnim zdravstvenim i sigurnosnim zahtjevima navedenima u točkama 1.3.8. i 1.4.1. Priloga I. Direktivi 2006/42/EZ jer nije bila u skladu s usklađenom normom EN 60335-2-77:2010.
                  
               
                     (3)
                  
                  
                     Komisija je Provedbenom odlukom (EU) 2015/902 (2) utvrdila da je mjera koju je poduzela Latvija opravdana.
                  
               
                     (4)
                  
                  
                     Opći sud poništio je 26. siječnja 2017. (3) Provedbenu odluku (EU) 2015/902 na temelju činjenice da se Odluka nije temeljila na konkretnom dokazu nepoštovanja temeljnih zdravstvenih i sigurnosnih zahtjeva iz Direktive 2006/42/EZ, već samo na nesukladnosti kosilice s usklađenom normom EN 60335-2-77:2010, dok se usklađenom normom EN 60335-2-77:2006 još uvijek osiguravala pretpostavka o usklađenosti s tim zahtjevima tijekom predmetnog razdoblja (tj. od 3. rujna 2012. do 31. kolovoza 2013.) (4).
                  
               
                     (5)
                  
                  
                     Kako bi ispunila obvezu iz članka 266. Ugovora o funkcioniranju Europske unije, Komisija je dužna poduzeti mjere koje su potrebne za izvršenje presude Općeg suda.
                  
               
                     (6)
                  
                  
                     U tu svrhu Komisija se savjetovala sa zainteresiranim stranama.
                  
               
                     (7)
                  
                  
                     Proizvođač je potvrdio da se kosilica nije proizvodila ni stavljala na tržište ni u jednoj državi članici EU-a od 1. rujna 2013. Proizvođač je potvrdio da je početkom 2014. kosilica povučena iz prodaje i distribucije u Latviji te je dostavio informacije o pravilnoj primjeni usklađene norme EN 60335-2-77:2006.
                  
               
                     (8)
                  
                  
                     Latvija je dostavila informacije iz kojih je bilo vidljivo da su njezine nacionalne mjere još uvijek na snazi. Potvrdila je i da se ta mjera temeljila samo na primjeni usklađene norme EN 60335-2-77:2010 i ocjeni na temelju te usklađene norme. Dodatne informacije koje je dostavila Latvija nisu bile dovoljne za dokazivanje nepravilne primjene usklađene norme EN 60335-2-77:2006.
                  
               
                     (9)
                  
                  
                     S obzirom na sve dostupne informacije, a posebno uzimajući u obzir da se latvijska mjera temeljila na ocjeni sukladnosti s usklađenom normom EN 60335-2-77:2010, a iz presude Općeg suda od 26. siječnja 2017. proizlazi da se za proizvod tijekom predmetnog razdoblja upotrebljavala usklađena norma EN 60335-2-77:2006, nacionalna mjera ne može se smatrati opravdanom,
                  
               DONIJELA JE OVU ODLUKU:
         
            Članak 1.
            Mjera koju je poduzela Latvija kako bi zabranila stavljanje na tržište kosilice Stiga Collector 35 EL (C350, 297352654/S13) proizvođača GGP Italy SpA., via del Lavoro 6, 31033 Castelfranco Veneto, Italija, nije opravdana.
         
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 3. prosinca 2018.
            
               
                  Za Komisiju
               
               Elżbieta BIEŃKOWSKA
               
                  Članica Komisije
               
            
         
         
            (1)  SL L 157, 9.6.2006., str. 24.
         
         
            (2)  Provedbena odluka Komisije (EU) 2015/902 оd 10. lipnja 2015. o mjeri zabrane stavljanja na tržište kosilice proizvođača GGP Italy S.p.A. koju je poduzela Latvija u skladu s Direktivom 2006/42/EZ Europskog parlamenta i Vijeća (SL L 147, 12.6.2015., str. 22.).
         
            (3)  Predmet T-474/15, Global Garden Products Italy SpA (GGP Italy) protiv Europske komisije, ECLI:EU:T:2017:36.
         
            (4)  ECLI:EU:T:2017:36, točke 70. i 71.